**Úvod k CDS na 2024-25**

Milá saleziánska rodina!

September 2024 je začiatkom druhej storočnice saleziánskej charizmy na Slovensku. Po slávení vďačnosti za toto krásne jubileum sa pred nami otvárajú nové horizonty. V príprave na jubileum sme objavili Božiu vernosť, pomocou ktorej saleziánska charizma prežila aj ťažké a náročné časy. Teraz nás čaká cesta vpred, ktorá sa tiež nezdá nijako ľahká. Vieme však, že Boh nás bude sprevádzať a ak sa otvoríme jeho slovu, ukáže nám cestu, po ktorej máme kráčať.

Dejinná situácia, ktorú prežívame, mi istým spôsobom pripomenula situáciu Cirkvi na počiatku jej existencie, keď Ježišove spoločenstvo po jeho smrti a zmŕtvychvstaní v sile Ducha Svätého hľadalo a našlo svoju cestu dejinami. Táto myšlienka napokon vyústila do rozhodnutia ponúknuť nášmu spoločenstvu meditácie nad jedinečným spisom Nového zákona, ktoré poznáme pod názvom Skutky apoštolov. Na našich mesačných duchovných obnovách – s výnimkou Vianoc a Veľkej noci – sa budeme inšpirovať jednotlivými kapitolami (tak ako idú za sebou) tohto Lukášovho diela.

Skutky nám rozprávajú dejiny prvého kresťanského spoločenstva, ktoré sa oživené Duchom Svätým premenilo z ustráchanej cirkvi zatvorenej v dome na cirkev, ktorá vie „vyjsť“ a ohlasovať. Duch Svätý však tiež spôsobil, že množstvo tých, ktorí uverili, *mali jedno srdce a jednu dušu* (Sk 4,32) *a takto sa tešili sa priazni celého ľudu. A Pán deň čo deň pridával k ich spoločenstvu tých, ktorí mali byť spasení* (Sk 2,47).

Toto nám dosvedčuje, že **poslanie a bratstvo** (=rodinný duch) sú podstatnou súčasťou viery. Niet kresťanstva bez bratského života, bez spoločenstva, s ktorým by sa dalo kráčať, bez otvorenosti voči ostatným.

Hlavnou postavou tohto diela je Duch Svätý, on premieňa, vedie a riadi, osoby i celé spoločenstvo. Pevne verím, že jednotlivé kapitoly tohto diela oslovia naše saleziánske srdcia, upriamia našu pozornosť na centrálne posolstvo našej viery, otvoria nás pre pôsobenie Ducha a pomôžu nám nájsť tú správnu cestu lásky k mladým, k budovaniu Cirkvi i ku každému človekovi, ktorého stretneme.

Milí kazatelia!

Texty, ktoré dostávate do rúk **sú podnety** pre *vaše* kázanie. Na prvom mieste je potrebné dobre si prečítať Božie slovo, ku ktorému je zopár vysvetliviek a objasnení, ktoré môžu inšpirovať. Potom sú samotné podnety napísané v bodoch – nie ako text, ktorý sa má prečítať. K zameraniu témy vám pomôžu veľmi aj záverečné otázky, ktoré sa viažu na jednotlivé body. Text, ktorý máte v rukách budú mať k dispozícii aj všetci účastníci obnovy. Pevne verím, že preniknutie do posolstva Skutkov bude obohacujúce pre vás i pre celú saleziánsku rodinu, aby sme prežívali pokoj a vnútorne i navonok rástli, žili v bázni pred Pánom a povzbudzovaní Svätým Duchom vzrastali počtom i kvalitou našej služby mladým (por. Sk 9,31)